
REZUMAT 


Deşi aniversarea a 150 de ani de la nașterea marelui compozitor armean, Komitas — 
sărbătorit cu mult respect în comunitățile armene de pretutindeni — a avut loc anul trecut, 
considerăm că importanţa activităţii desfășurate de acest idol al muzicii armene merită și 
chiar trebuie menţionat în orice perioadă. Autoarea acestui studiu este preocupată de 
problematica muzicii armene de o vreme îndelungată. Pe parcursul studiilor aprofundate în 
domeniu s-a întărit convingerea necesităţii de a vorbi despre muzica armeană - foarte puțin 
cunoscută în Europa — și despre reprezentanţii de renume ai acesteia, dintre care cel mai de 
seamă a fost şi este Komitas. În același timp, studiind viaţa şi creaţia acestui mare 
compozitor, s-a ivit de mai multe ori caracterul asemănător al vieţii și carierei sale cu cea a 
lui Bartók Bela, uneori chiar surprinzătoare, în ciuda distanţei geografice mari care le-a 
despărţit. În cadrul acestui articol vom încerca să prezentăm succint biografia și creația 
marelui Komitas, precum și unele elemente paralele în ceea ce priveşte viața, activitatea de 
cercetare și cea componistică a celor doi compozitori, muzicologi și etnografi. Aparţinând 
aceleiași generaţii de muzicieni, și-au dedicat viaţa culegerii, cercetării și prelucrării muzicii 
populare cu caracter autentic, fiind preocupaţi nu numai de folclorul propriei naţiuni, dar și 
de muzica popoarelor învecinate. Activitatea și cercetările celor doi arată asemănări 
deosebite, iar prin activitatea lor componistică, amândoi au reușit să deschidă perspective 
noi, decisive în ceea ce priveşte urmașii lor, generaţiile de compozitori ai secolului XX. 
Cuvinte cheie: armean, popular(ă), muzică, Komitas, etnomuzicologie 

Introducere 


Joseph Kerman a scris odată că muzica occidentală trăieşte „în valea 
simfoniei a noua”!. În aceeaşi măsură se poate spune că muzica armenească 
trăieşte în valea lui Komitas Vardapet?. În calitate de culegător de cântece populare 
şi cercetător, aranjator şi compozitor de muzică sacră, influența şi ajutorul lui 
Komitas în păstrarea muzicii tradiționale armene reverberează în aproape toate 
domeniile studiilor muzicale din Armenia. Komitas este recunoscut drept figura 
căreia i se datorează fundamentarea noţiunii de muzică armenească și este, fără 
îndoială, cel care a pus bazele înțelegerii tradiţiilor muzicale populare armene. 

Viaţa sa reprezintă identitatea tuturor armenilor care au fost afectaţi de 
genocid: Komitas Vardapet a fost unul dintre cei mai de seamă muzicologi din 
Armenia, dar, în ciuda acestui fapt, nu a făcut excepţie de la această epurare. 
Datorită intervenţiei onorabilului Henry Morgenthau, ambasadorul american al 
Turciei (1913-1916), Komitas s-a putut întoarce din exil, dar experienţele acelor 
câteva săptămâni l-au șocat atât de profund, încât i-au afectat permanent 
stabilitatea psihologică. Teroarea prin care a trecut — masacrul prietenilor apropiaţi, 
martiriul naţiunii armene, pierderea traiului său din cauza războiului — s-a dovedit 
prea mult pentru firea lui sensibilă. Părintele Emil Ciomac formulează astfel, 
într-un studiu dedicat muzicii armene, referitor la soarta marelui compozitor: 
„Rolul lui Komitas a fost de a reforma muzica veche armeană, curăţind spinii din 
ea. [...] Din păcate soarta l-a răpus la jumătatea drumului parcurs.”5 


Viaţa și activitatea lui Komitas 


În cercetarea muzicii armene a revenit deci un rol deosebit arhimandritului 
Komitas  Vardapet (1869-1935), compozitor, muzicolog, dirijor, pedagog 
excepţional, culegător de folclor, întemeietor al școlii naționale armene de 
compoziţie într-o persoană care a pus bazele etnomuzicologiei armene. Mai mult 
de atât, este chiar recunoscut drept unul dintre pionierii etnomuzicologiei în istoria 
muzicii universale. Cea mai mare valoare a activităţii sale constă în căutarea noilor 
forme de expresie, promovând înainte de toate folclorul autentic, şi așezând în 
centrul atenţiei întotdeauna sufletul armenesc. Menirea sa a fost să insufle 
contemporanilor onoarea, patriotismul, implicarea civică, dar în același timp a 
rămas fidel și valorilor esenţiale ale vremii. Komitas a fost de asemenea pedagog 


1 Jubilant-Pickett, David Jonathan, Sacred and popular: Music and the national armenian identity, University 
College, Dublin, 2017. 

2 Vardapet = arhimandrit, doctor în teologie. 

3 Emil Ciomac, Muzica armeană, în Siruni Djololian, Hagop: Ani, anuarul culturii armene, București, 
1941, p. 468. 

talentat, care a înţeles faptul că muzica este o nevoie vitală a unei societăți. El a 
studiat timp îndelungat folclorul armean și muzica bisericească, efectuând cercetări 
stiințifice aprofundate și culegând permanent cântece din popor. Prima lui 
culegere a fost întocmită în 1891, în anii studenţiei, și a cuprins cântece de leagăn, 
de nuntă, de pribegie, de jale, dansuri și altele. El a transcris pentru prima oară și 
cântecele populare ale unor popoare vecine: turci, greci, persani, kurzi. 

Dar cel mai mare merit al lui Komitas constă în faptul că, printr-o muncă 
asiduă și competentă, a reuşit să separe şi să elimine straturile străine suprapuse 
muzicii populare armene, a scos la iveală fondul naţional original al fiecărui cântec, 
pe care l-a armonizat și l-a transcris pe note europene. 

Acest fapt este foarte important, având în vedere că majoritatea 
cercetătorilor negau pur și simplu existența muzicii armene autentice, bazându-se 
pe caracterul multinațional al Imperiului Otoman. Legat de această problematică, 
marele muzician Jordi Savall vorbeşte astfel în prelegerea sa intitulată Istanbul. 
Dimitrie Cantemir: Cartea stiinței muzicii şi tradițiile muzicale sefarde şi armene: 


„Am vrut așadar să arătăm nu numai că acest dialog muzical imaginar 
reflectă o realitate istorică indisputabilă. Să nu uităm de uluitoarea diversitate 
şi de incredibila bogăţie culturală care caracteriza Istanbulul în vremea lui 
Cantemir, precum și de prezenţa la curte a muzicienilor greci, armeni sau 
evrei, confirmată de numeroase surse. Așa cum relata contele de Saint-Priest, 
ambasadorul francez la Istanbul, prejudecățile otomanilor în privinţa artelor 
în general i-au făcut să considere profesia muzicală ca fiind apanajul celor de 
altă origine decât musulmană. Într-adevăr, «majoritatea muzicienilor aflați în 
slujba Marelui Sultan, inclusiv Cantemir, care reprezintă elita muzicală a 
Imperiului Turc, sunt de origine greacă, evreiască sau armeană».”! 


Activitatea sa de culegător de folclor, armonizator și compozitor, a fost 
mult apreciată în timpul său şi pe plan internaţional. Komitas este îndrăgit și 
recunoscut de toţi armenii din lume, numeroase coruri și ansambluri muzicale 
purtându-i numele, asemenea Conservatorului din Erevan. Influenţa sa asupra 
compozitorilor armeni care i-au urmat este imensă. 

Celebrul compozitor s-a născut la data de 26 septembrie 1869 în Imperiul 
Otoman, în orașul Kütahya. Komitas - pe numele său original Soghomon 
Soghomonian - a rămas orfan de mic copil. Soarta sa s-a schimbat radical când, 
datorită vocii sale excepţionale, a fost trimis să studieze muzica la Seminarul 
teologic „Gevorkian” din orașul Ecimiadzin - sediul Katholikosului? armean, 
centrul religios şi cultural al Armeniei. Acolo, fiindu-i descoperite talentele 
muzicale deosebite, tânărului orfan i s-a acordat o atenţie deosebită în ceea ce 
privește educaţia muzicală. Încă din această perioadă, Komitas a început studiul şi 


1 https://www.icr.ro/uploads/files/istanbul-dimitrie-cantemir-cartea-stiintei-muzicii.doc, accesat la data 
de 14.05.2019. 
2 Conducătorul suprem al Bisericii Armene Apostolice. 

transcrierea cântecelor populare din câmpia Araratului, culegându-le de la colegii 
de seminar, originari din diferite regiuni ale ţării. Primele sale compoziţii datează 
de la începutul anilor 1890, majoritatea acestora fiind cântece şi coruri pe versuri 
ale unor poeţi renumiţi și, de asemenea, prelucrări ale unor cântece populare 
autentice, rurale sau din folclorul orăşenesc, urban. A străbătut cu elan regiunile 
locuite de armeni pentru a culege cântece populare.! 

În 1893, în urma absolvirii Seminarului, a fost numit profesor de muzică în 
locul celebrului muzician Kara-Murza și dirijorul corului de renume al Catedralei 
din Ecimiadzin. În anul 1894 a fost hirotonit ieromonah, cu numele de Komitas, 
numele unui muzician-poet-savant, katholikos din secolul al VII-lea, iar din anul 
1895 a devenit arhimandrit. 

În același an, fiind dornic de perfecţionare profesională, pleacă la Tiflis 
pentru a studia armonia cu compozitorul cel mai de seamă al vremii, 
Makar Ekmalian?, iar între 1896 şi 1899 studiază istoria muzicii, teoria compoziției, 
pianul, orga şi dirijatul (pe lângă canto, psihologie și filosofie) la Şcoala Superioară 
de Muzică din Berlin, în cadrul unor ore particulare cu profesorul Richard Schmidt 
şi la Universitatea din Berlin — toate acestea fiind posibile datorită sprijinului 
material oferit de antreprenorul-filantrop Alexander Mantaşev. 

Komitas a făcut parte din membrii activi ai Societății Muzicale 
Internaţionale (Internationale Musikgesellschaft). A colaborat permanent la editarea 
revistei Societăţii şi a participat periodic la ședințele, întâlnirile secţiei din Berlin, 
prezentând studii referitoare la muzica armeană. 

În urma întoarcerii sale la Ecimiadzin, și-a continuat munca de profesor şi 
activitatea de etnomuzicolog. A studiat în continuare arta compoziţiei și s-a 
prezentat cu corul Seminarului în numeroase concerte, nu numai la Ecimiadzin, 
ci și în Erevan, Baku și Tiflis și alte oraşe cu o viaţă culturală efervescentă. 

În anii 1906-1907 a fost invitat în Franţa, unde desfășura o activitate 
muzicală vastă: a fost dirijor al corului Societăţii de concerte Lamoureux, formație 
cu care a prezentat cântecele populare și religioase armene prelucrate de el, 
inclusiv la Şcoala Superioară de Ştiinţe Sociale, unde președintele secției muzicale a 
fost Romain Rolland, celebrul scriitor, interesat profund de cultura poporului 
armean. În următorii ani, Komitas a susținut concerte şi conferinţe în mai multe 
oraşe din Elveţia, iar pe lângă acestea, ca recunoaștere a activităţii sale, a fost 
invitat şi la Congregația călugărilor mechitariști din Veneţia (insula San Lazzaro). 

În 1910, Komitas s-a mutat la Constantinopol, considerând că mediul și 
gândirea dogmatică, cu caracter conservator, de la Ecimiadzin îi limitează 
activitatea creatoare. Spera, în același timp, că la Constantinopol o să aibă 
posibilitatea de a prezenta muzica populară armenească și prelucrările sale în faţa 


1 Komitas — Variațiuni pe aceeași temă, Ediţie alcătuită și tradusă de Sergiu Selian, Editura Ararat, 
București, 2018, p. 14. 
2 Compozitor armean (1856-1905). 

unui public mai larg. În acest scop, a înființat corul Gusan [Bardul], denumit 
ulterior (din 1912) Hay Gusan [Bardul armean], alcătuit din aproximativ 300 de 
membri. Membrii corului au fost persoane talentate, cu cunoștințe muzicale, iar, în 
scopul atingerii unui nivel profesional elevat, și din dorința de a pregăti buni 
muzicieni, Komitas a susținut celor din cor meditații de teoria muzicii. În același 
timp, a organizat și alte coruri şi a participat la numeroase conferințe și concerte în 
diferite localităţi ale Imperiului Otoman, chiar și în orașele din Egipt, Cairo şi 
Alexandria. În presa contemporană, importanţa activității lui Komitas a fost 
recunoscută nu numai pentru ceea ce a depus în scopul popularizării muzicii 
armene, ci și pentru culegerea și popularizarea muzicii altor popoare din Orient. 

Pentru activitatea sa de păstrare și popularizare a culturii muzicale armene 
autentice, a fost admirat de comunităţile armenești din toată lumea, iar 
scriitorul-jurnalist Arshag Chobanian l-a numit „salvatorul muzicii armeneşti”.! 

Genocidul armean, declanșat în data de 24 aprilie 1915, a întrerupt brusc 
activitatea profesională a lui Komitas. A fost deportat și supus unor torturi crude, 
împreună cu intelectualii de naţionalitate armeană adunaţi sistematic din 
Constantinopol şi din întregul Imperiu Otoman de către Junii Turci. În urma unei 
presiuni politico-culturale internaţionale deosebite, Komitas a fost eliberat, însă 
cele trăite în închisoare i-au afectat adânc sănătatea: a supraviețuit, dar a rămas cu 
psihicul zdruncinat, suferind de depresie nervoasă, agravată de mutism. 

Din păcate, datorită suferințelor și coșmarului trăit, Komitas nu s-a mai 
vindecat niciodată. Începând din anul 1919 și-a continuat viaţa în stare aproape 
inconștientă în spitale de psihiatrie din Paris, până la moartea sa din data de 
22 octombrie 1935. 

După vreme îndelungată, în 1936, a fost reînhumat în capitala Armeniei, 
la Erevan, în Komitas Park and Pantheon, lângă alte personalităţi de renume ale 
tezaurului cultural armean - scriitorul William Saroyan, compozitorul Aram 
Haciaturian, pictorul Martiros Sarian şi alții. 


Creaţia lui Komitas și rolul său în păstrarea identităţii armene 


Compoziţia cea mai de seamă a lui Komitas este Surp Badarak [Liturghia 
Sfântă], lucrare cântată și în zilele noastre, atât în cadrul slujbelor religioase din 
bisericile armene, cât şi în sălile de concerte de pretutindeni. Face parte din șirul 
puţinelor lucrări ale sale care au supravieţuit integral perioadei Genocidului. 
Lucrarea, compusă pentru cor de bărbaţi în 1914, a fost tipărită și publicată la Paris 
în 1933. 


1 Rita Kuyumjian, Komitas. Portretul unui idol armean, Editura Ararat, Bucureşti, 2018, p. 12. 

Trebuie menţionat că — în cea mai mare parte — creaţia lui Komitas a fost de 
factură vocală (solistică şi corală), majoritatea lucrărilor sale bazându-se pe sursele 
muzicii populare. Cunoaștem peste 150 de lucrări vocale şi câteva compoziţii 
pentru pian, care pot fi auzite în multiple variante și transcrieri. Pe parcursul 
anilor, el a cules peste 4000 de cântece populare, întocmind astfel o culegere 
sistematizată a cântecelor populare armene. 

În ceea ce priveşte activitatea sa muzicologică și de cercetare, din păcate, 
la deportarea din 1915, majoritatea manuscriselor sale valoroase referitoare la 
sistemul notaţional cu khaz-uri (neume) al muzicii armene din secolele VIII-XI au 
fost distruse de către autorităţile turcești. 

În prezent, Institutul de Artă al Academiei Naţionale de Științe din 
Armenia are ca scop recuperarea treptată şi tipărirea unei colecții cât mai complete 
a lucrărilor lui Komitas, ale căror manuscrise au fost recuperate treptat și duse la 
Erevan, după anul 1950. 

Komitas este considerat martir al Genocidului din 1915, iar personalitatea 
sa constituie unul dintre principalele simboluri ale Genocidului Armean în artă. 
Dacă prin crearea alfabetului armean în secolul al V-lea, Mesrop Maştoţ a făcut din 

limba armeană „o cetate pentru salvarea neamului”!, Arhimandritul Komitas a 
transformat cântecul armenesc într-o putere salvatoare, el devenind întemeietorul 
școlii muzicale armene de la sfârşitul secolului al XIX-lea. 

Komitas a jucat un rol incomparabil în conservarea, interpretarea, 
compoziția și învățarea muzicii tradiționale armene. El a fost unul dintre primii 
armeni educați în tradiţia clasică occidentală şi unul dintre primii care a fost 
membru al Societăţii Muzicale Internaţionale din Berlin, unde se consideră că a 
început studiul muzicologiei comparate. 

În introducerea la cartea Eseuri despre muzica armenească, Sirvat Poladian 
descrie scopul lui Komitas ca fiind întreit: 

1) să scrie şi să păstreze moștenirea muzicală națională; 

2) să facă accesibilă această muzică, promovând astfel interpretarea 
cântecului și dansului popular ca artă vie şi ca parte a vieţii de zi cu zi; 

3) să utilizeze muzica populară pentru studiul etnomuzicologic şi istoric; 
adică să izoleze, să identifice şi să definească stilul muzical armean 
autentic.? 

Viaţa lui Komitas poate fi privită ca o manifestare individuală a identității 
armenești naţionale. El a fost o persoană cu o credință profundă şi o înţelegere 
profundă a propriei sale culturi, care a perseverat mult timp în necaz și suferință ca 
urmare a acţiunilor celorlalți împotriva sa. Ca o figură simbolică în contextul 


1 Tigran Grigorian, Istoria și cultura poporului armean, Editura Ştiinţifică, București, 1993, p. 360. 
2 Sirvart Poladian, Komitas Vardapet and his contribution to Ethnomuzicology, University of Illinois Press, 
vol. 16, nr. 1. 

muzicii armene, povestea și lucrările sale joacă în același timp un rol major în 
modul în care armenii se definesc astăzi ca popor. 


Paralela Komitas — Bartok 


„Calitatea și cantitatea lucrării lui Komitas poate fi comparată cu cea a 
unor muzicologi din secolul XX, precum a fost Bela Bartok.”! 

Bazându-ne pe cunoștințele anterioare referitoare la istoria muzicii 
maghiare, şi la cele actuale, dobândite în cursul studiului domeniului muzicii 
armene, am constatat că în biografia celor doi compozitori, Komitas şi Bela Bartok, 
pot fi identificate o serie de coincidențe, sau momente asemănătoare, după cum 
urmează: 

Cel mai mare compozitor, dirijor, pedagog și etnomuzicolog armean, 
Komitas Vardabet, s-a născut în Anatolia (Imperiul Otoman), regiune locuită în 
mare parte de armeni, într-un sat mic, într-o familie modestă. Şi-a pierdut părinții 
la vârsta de 11 ani, când - datorită talentului său deosebit, decoperit de preotul 
satului — a fost trimis în Armenia la Ecimiadzin, pentru a studia la Seminarul 
teologic Gevorkian, centrul culturii armene. 

Între anii 1896-1899, Komitas s-a perfecţionat la Berlin, urmând cursuri de 
teorie, armonie și istoria muzicii la Conservatorul privat al lui Richard Schmidt. 
În același timp, a luat parte la cursuri de filosofie și psihologie la Universitatea 
Imperială din Berlin. 

Komitas a trăit o parte importantă a vieţii sale la Ecimiadzin, apoi s-a 
mutat la Constantinopol. Activitatea lui componistică și ştiinţifică a fost întreruptă 
brusc de Genocidul Armean izbucnit în 1915. Şi-a petrecut restul vieţii într-un 
spital de psihiatrie din Paris. 

Cel mai cunoscut şi recunoscut compozitor, pianist şi etnomuzicolog 
maghiar al tuturor timpurilor, Bela Bartok (1881-1945) s-a născut în satul 
Sânnicolau Mare (Nagyszentmikl6s) în Transilvania, astăzi aflat pe teritoriul 
României. Şi-a făcut studiile muzicale la Academia de Muzică din Budapesta. Cea 
mai mare parte a vieții sale a trăit în Ungaria, ulterior s-a stabilit în Statele Unite ale 
Americii. A murit în condiţii financiare modeste, bolnav de leucemie, în SUA. 

Din datele biografice prezentate reiese că ambii compozitori s-au născut în 
afară, dar au trăit între hotarele patriei lor istorice. Din motive diferite, dar totuşi, 
asemănătoare — căutarea unei libertăți creatoare — ambii s-au mutat în altă ţară și 
amândoi au murit departe de meleagurile natale — Bartok la New York, Komitas la 
Paris. Rămășițele lor au fost aduse postum în ţara natală. 


1 Rita Kuyumjian, Komitas. Portretul unui idol armean, Editura Ararat, Bucureşti, 2018, p. 13. 

Paralela cea mai evidentă/elocventă se arată însă în ceea ce priveşte 
activitatea lor muzicală. Amândoi s-au remarcat în primul rând prin culegerea și 
studiul materialului folcloric cu caracter autentic. Dedicându-se acestui domeniu, 
au călătorit în ţara lor, dar şi în afara acesteia, culegând, înregistrând, notând, şi 
analizând din punct de vedere științific muzica populară. Pe lângă muzica propriei 
națiuni, ambii au apreciat și au cercetat în mare măsură muzica popoarelor 
învecinate. Etnomuzicologia le este recunoscătoare pentru descoperirea şi salvarea 
de la uitare a unor straturi melodice folclorice latente, necunoscute până atunci. 

Precum am menţionat mai sus, Komitas a început să culeagă muzică 
folclorică începând cu anii 1880, încă din vremea studenţiei la seminarul din 
Ecimiadzin. În jurul anilor 1890, fiind numit profesor la Ecimiadzin, folosea deja 
transcrierile sale de melodii populare în activitatea pedagogică. Apoi, treptat, 
activitatea sa în această direcţie a devenit din ce în ce mai consecventă: a vizitat 
diferite localități din Armenia și din ţările învecinate, în scopul culegerii 
materialului muzical popular autentic, pe care l-a studiat și l-a clasificat ştiinţific, 
din diferite pespective. Komitas a continuat această muncă în cursul întregii sale 
cariere. A fost conștient de faptul că, pentru o înțelegere mai corectă a specificului 
muzicii armene, cunoaşterea şi analiza muzicii ţărilor învecinate este necesară. Prin 
intermediul acestei activități de cercetare, a devenit posibilă clarificarea 
influențelor reciproce ale muzicilor regiunilor învecinate. În acest scop, Komitas a 
cules şi a studiat folclorul kurd, grecesc, arab, turc, iranian (persan), sirian. 
În prelegerile sale prezentate pe scene internaţionale, Komitas a pus întotdeauna 
accent pe sublinierea diferențelor dintre muzica folclorică a diverselor popoare, 
prezentând cântece armene, arabe, turcești etc., şi indicând precis detaliile și 
factorii care le diferenţiau. Este cert că, prin intermediul unei analize minuţioase și 
a analizei comparate între caractersiticile cântecelor folclorice ale diferitelor 
națiuni, Komitas a fost cel care a studiat cel mai adânc acest domeniu în întreaga 
zonă a Caucazului. Rezultatele muncii sale au fost prezentate sub forma unor 
prelegeri şi articole. 

Bela Bartok a cules muzică folclorică, de asemenea, încă din perioada 
studenţiei, începând din anul 1904. Imediat după primul contact cu acest domeniu 
si-a dedicat viața aproape în mod absolut muzicii folclorice, iar sursele biografice 
arată că deja în 1909 culegea şi muzică populară românească. Bartok — împreună cu 
Kodály Zoltán —, compozitor şi etnomuzicolog maghiar de renume contemporan, 
călătorea periodic în regiunile locuite de maghiari și alte națiuni învecinate, cu 
scopul de a culege muzică folclorică autentică. Astfel, pe lângă cântecele maghiare 
şi române, Bartok (şi Kodâly) a studiat folclorul slovac, sârb, croat, turc etc., în 
scopul studierii și definirii interacțiunilor lor reciproce. Bartok şi-a publicat 
rezultatele cercetărilor sale sub formă de prelegeri și articole ştiinţifice. 

Cei doi au menţionat de mai multe ori faptul că satele îndepărtate, intacte, 
erau locaţiile cele mai convenabile pentru activitatea de cercetare folclorică, căci în 

aceste locuri se observau doar foarte puţine influențe externe, sau, în unele cazuri, 
nu exista nicio influenţă externă, puritatea muzicii autentice populare fiind intactă. 

Tatevik Shakhkulyan atrage atenţia, în studiul său dedicat acestei teme, 
asupra faptului că atât Komitas cât şi Bartok au amintit între dificultățile cele mai 
importante faptul că sătenii respingeau să cânte fără să existe o ocazie anume, în 
afara unui loc și timp corespunzător. Komitas scria în articolul său intitulat Muzica 
țărănească armeană: 


„Ei cântă cu dificultăți uriașe sau nu cântă deloc, chiar iau în derâdere dacă 
sunt rugaţi de un străin, de exemplu, să cânte un cântec de muncă în timp ce 
ei nu se află pe câmp, în timpul muncii, ci acasă. Niciun sătean nu va cânta un 
cântec de plug stând acasă, deoarece câmpul este locul pentru a crea și a cânta 
cântece de plug.”!. 


Bartok a scris în articolul său intitulat De ce și cum culegem muzică folclorică?: 


„Era considerat un lucru absolut impropriu, frizând imposibilul, să cânţi 
colinde, cântece de nuntă sau de recoltă într-un alt moment decât cu 
respectiva ocazie.”? 


Este, de asemenea, foarte interesant felul în care amândoi au sistematizat şi 
analizat materialul cules în funcţie de regiuni, de teriorii geografice, definind pe 
această bază unele dialecte folclorice diferite, bine definite. Precum Komitas 
prezintă dialectul caracteristic regiunii Akn, Van etc., Bartok vorbeşte despre 
dialectul de peste Dunăre, din Transilvania etc. 

Este de menţionat insistența lor în păstrarea caracterului autentic al 
melodiilor populare, inclusiv în cadrul prelucrărilor: unele surse menţionează că 
Komitas aştepta şi cerea de la interpreţii prelucrărilor sale întotdeauna să 
reproducă timbrul instrumentelor populare cât de bine se poate. Cunoaștem de 
asemenea aspiraţia lui Bartok în acest sens: este de ajuns să ne gândim la 
instrumentaţia și indicaţiile din cadrul Dansurilor populare româneşti semnate de el. 

Cercetările lui Komitas au fost întrerupte în 1915 din cauza Genocidului și 
- ca rezultat al circumstanțelor socio-istorice menţionate - o mare parte din 
moştenirea lui s-a pierdut definitiv. Bartok a reuşit să-şi continue studiile 
folcloristice până în anii 1940, şi — condiţiile de lucru fiind mai favorabile — o mare 
parte a culegerilor, scrierilor muzicologice şi a compozițiilor sale s-au păstrat. 

Amândoi s-au bucurat de renume şi de recunoaştere internaţională încă în 
tipul vieţii lor, călătorind în ţările europene și în Asia (Komitas) prezentând 
concerte și prelegeri. Claude Debussy, Romain Rolland și mulți alți intelectuali de 
nivel internaţional și-au exprimat admiraţia pentru lucrările lui Komitas, el fiind 


1 Tatevik, Shakhkulyan, „Komitas and Bartók: From Ethnicity to Modernity”, International Journal of 
Musicology, Vol. 2 (2016) 
2 Idem. 

catalogat un reprezentant autentic, de încredere, al muzicii estice. Bartok a fost și 
este considerat cel mai mare etnomuzicolog din lume, activitatea sa nefiind egalată 
sau întrecută de nimeni până în prezent. 

Preocupările în domeniul muzicii folclorice au avut un oarecare 
caracter/efect formator asupra stilului componistic al celor doi. Astfel, Komitas și 
Bartok au creat un stil şi o gândire muzicală cu totul nouă, unică, originală şi cu 
caracter inovator, apreciată la nivel mondial. lar inovaţia în acest caz nu se reduce 
doar la melodica compozițiilor — cum s-a întâmplat la mai mulți compozitori ai 
secolului al XIX-lea, în cadrul așa numitelor şcoli naţionale — ci se extinde asupra 
tuturor componentelor muzicii: ritmul, metrul, armonia, contrapunctul etc. 

Ca rezultat al studierii straturilor străvechi ale muzicii armene, Komitas a 
ajuns la concluzia că modurile (sistemul octoihurilor) armene nu pot fi comparate 
sau identificate cu sistemul tonal (major-minor), care reprezenta baza muzicii 
europene și avea rol primordial în muzica secolelor XVII-XIX la nivel mondial. El 
considera că modurile muzicii armene se compun mai degrabă din tetracorduri 
reciproc conjuncte decât alăturate disjuncte. Pornind de la această idee, Komitas a 
derivat principii caracteristice ale aranjamentelor cu o nouă armonizare şi textură, 
precum şi procedee modale necunoscute în aceea perioadă. 

Bartok a cercetat, de asemenea, în profunzime, sistemul sonor al muzicii 
populare maghiare, şi a demonstrat că la baza stratului vechi al melodiilor 
populare stau sistemele pentatonice. Organizând materialul sonor al melodiilor 
populare autentice pe dimensiunea verticală, Bartok a ajuns la noi armonii, iar 
evoluţia limbajului său muzical a condus de la modurile folclorice la folosirea 
sistematică și integrată a formațiunilor melodice şi armonice abstracte în cadrul 
compozițiilor sale. 


Concluzii 


O asemănare a creaţiei, surprinzătoare şi, în același timp, explicabilă, 
conduce la o întrebare stranie. Cum s-a întâmplat ca doi muzicieni contemporani, 
cu interese și convingeri asemănătoare şi care trăiesc în aceeași perioadă, 
prezentând niște puncte în comun la nivel de compoziţie, fiind bravi inovatori și 
fără a-i repeta pe predecesorii lor, având de asemenea și un mediu comun, să nu se 
întâlnească niciodată, nici să facă referire unul la altul (sau cel puţin nu există o 
dovadă a relaţiei lor)? 

De asemenea, pe Komitas și Bartok îi unește interesul față de muzica 
turcească. În 1936, Bartók a călătorit în Turcia cu scopul de a culege muzică. Este 
binecunoscut faptul că Vardapet Komitas a avut un rol clar în culegerea muzicii 
turceşti şi s-a bucurat de o apreciere imensă în această ţară, chiar și guvernul turc a 
avut drept scop fondarea unui conservator naţional, sub îndrumarea lui Komitas, 

cu mulți ani înainte de a-l invita pe Bartok în același scop. Mai multe dovezi 
notabile cu privire la poziţia lui Komitas în Turcia sunt reprezentate de faptul că 
prinţul Turciei, împreună cu ambasadorul american Henry Morgenthau, au fost cei 
care au cerut ca Vardapet Komitas să se întoarcă din exil în timpul genocidului 
armean. Chiar dacă în timpul vizitei sale în Turcia, Bartok auzise despre Komitas, 
nu există nicio informaţie despre acest lucru. 
„Ceea ce Komitas a dăruit armenilor a fost similar cu ceea ce Bartok a dăruit 
poporului maghiar — vocea sufletului național.” 

- la fel ca și Bartok în Ungaria, Komitas în Armenia a fondat o direcție 

naţională pentru compoziţie; 
- ambii compozitori au explorat neobosiţi și au făcut cercetări; 
- ambii au călătorit și au înregistrat materiale etnomuzicologice. 

